Indtil nu har det primært været i det jyske, at sneen har farvet landskabet hvidt. Det skete, efter at en snestorm ramte landet 1. december. Men nu er der udsigt til, at resten af den danske befolkning snart kan få lov til at finde kælken frem. Prognoserne er nemlig ved at være enige om, at et større snevejr er på vej til Danmark på torsdag. Men faktisk kan dele af landet allerede blive klædt i hvidt tirsdag. Allerede onsdag morgen kan der ligge mere sne, end der gør nu Selvom det største snevejr forventes torsdag, kan dele af Danmark allerede være dækket af sne onsdag morgen. Tirsdag kan der i en større del af det østlige Danmark dannes en del snebyger, som lige nu har mulighed for at give op til et par centimeter sne. Det er dog i småtingsafdelingen i forhold til, hvad der venter torsdag. Chance for sne til hele landet torsdag Efter en grå onsdag med få lokale snebyger venter der en spændende torsdag. Et lavtryk fra syd har nemlig kurs direkte mod Danmark, og det er med masser af nedbør, som vil falde som sne. Udviklingen er en smule usikker, da denne type lavtryk nogle gange kan rykke sig mere mod øst, end prognoserne forudsiger. Men lige nu ser det godt ud – i hvert fald for dem, der elsker sne. Holder prognoserne stik, venter der et landsdækkende snevejr, der kan give hele landet et vinterlandskab. Først vil det sydlige Danmark blive ramt af sneen omkring torsdag middag. Herefter fortsætter det op over landet og kan fortsætte helt indtil fredag. Hvor meget sne, der kommer, er dog fortsat usikkert, men som det ser ud nu, kan der komme mellem to og ti centimeter sne. Mest sne forventes over de østlige og nordlige landsdele, mens det vestlige og sydlige Jylland vil få mindst sne. Den tidlige julesne får ikke lov til at ligge helt frem til juleaften. Mildere vejr ser nemlig ud til at slå igennem om en uges tid, og det vil sætte dødsstødet ind over for den ellers nyfaldne sne. Se indslag fra 2. december om det kaos, sneen i sidste uge gav:

Opsummering:
Snemængderne er fortsat usikre, men prognoserne er efterhånden enige om, at hele Danmark kan få sne på torsdag.